Salim Ayyash ħati li kkumplotta f'att terroristiku li qatel 22 persuna fil-Libanu
Wieħed mill-erbat irġiel li huwa akkużat bil-qtil tal-ex prim ministru Lebaniż ta' Rafik al-Hariri f'Bejrut kien ikkundannat f'sentenza li ngħatat minn tribunal speċjali li huwa approvat min-Nazzjonjiet Maqgħuda. It-tribunal qed jisma' l-każ kontra erba' membri tal-Hezbollah li huma akkużati b'kumplott biex iwettqu l-attakk permezz ta' splużjoni bomba li qatlet lil Hariri u 21 persuna oħra fl-2005. Salim Ayyash instab ħati li kkumplotta biex iwettaq l-att terroristiku li qatel 22 persuna u darab 226 ruħ fl-attakk li twettaq fl-erbatax ta' Frar ta' dik is-sena. L-imħallef li qed jippresiedi l-każ qal li ma teżisti l-ebda evidenza li hemm xi ħadd mit-tmexxija tal-Hezbollah jew mis-Sirja li huma implikati fl-attakk. Hariri, li huwa ex biljunarju Musulman Sunni, kellu rabtiet mill-qrib mal-Istati Uniti u l-alleati tal-punent u pajjiżi tal-Golf Għarbi u kien jitqies bħala theddida għal dawk li jmexxu interessi Iranjani u Sirjani fil-Libanu. Huwa kien mexxa wkoll kampanja nazzjonali biex terġa' tinbena Bejrut wara l-gwerra ċivili ta' bejn l-1975 u l-1990. Il-verdett fil-Libanu wasal hekk kif il-poplu qed jirkupra minn wieħed mill-agħar diżastri meta splużjoni kbira fil-port qatlet 178 ruħ u wasslet għal kriżi ekonomika.